Tommy Arndor Nilsen

**Tommy Arndor Nilsen** (født 1976) er en norsk tidligere fotballspiller og filantrop, mest kjent som grunnlegger av det brasilianske bistandsprosjektet Karanba. Han har gjennom flere tiår jobbet med å gi barn og unge fra favelaer i Brasil muligheter til et bedre liv gjennom en kombinasjon av fotball, utdanning og personlig oppfølging.

## Bakgrunn og fotballkarriere
Nilsen vokste opp i Norge og hadde en aktiv karriere som fotballspiller før han flyttet til Brasil. Han spilte for Lyn, og var blant annet en sentral spiller da Lyn spilte i Eliteserien i Norge. Etter en alvorlig kneskade i 2004 reiste han til Rio de Janeiro for å finne ny mening i livet. Han ble sjokkert over fattigdommen og den sosiale ulikheten, noe som inspirerte ham til å bidra til å forbedre livene til lokalbefolkningen.

## Karanba
I 2006 grunnla han organisasjonen Karanba Associação Filantrópica, som i dag har base i São Gonçalo, et av de mest utsatte områdene i Rio de Janeiro. Karanba bruker fotball som en inngangsport til å hjelpe barn og unge med å komme seg ut av fattigdom og sosialt utenforskap. I tillegg til fotballtrening tilbys leksehjelp, skolegang, personlig utvikling, og arbeidstrening. 

Hvert år bidrar organisasjonen til at et betydelig antall Karanba-deltagere får en autorisert fagutdannelse, får seg en fulltidsjobb med arbeidskontrakt, og/eller begynner på høyere utdanning.

Prosjektet har deltatt i, og vunnet internasjonale turneringer som Norway Cup, Gothia Cup, og Dana Cup, og har gjennom det gitt deltagere som aldri har vært utenfor sitt lokalmiljø, mulighet for å være med på «livets reise» til Europa.

Karanba ble i 6 år støttet av det norske Utenriksdepartementet, og mottar støtte fra et vidt spekter av både norske og brasilianske private og næringslivsrelaterte aktører. Organisasjonen er tilknyttet Innsamlingskontrollen i Norge.

I året 2024 hadde organisasjonen i Brasil 40 lokale ansatte, samt mer enn 700 barn og ungdom, mellom 6 og 20 år, i daglige aktiviteter. Jenteandelen var over 40% av totale deltagere.

## Anerkjennelse
Nilsen har mottatt flere priser og utmerkelser for sitt arbeid. I 2011 ble han tildelt prisen *Orgulho do Rio* (Rios Stolthet) av den brasilianske avisen *O Dia*. Karanba og Tommys historie ble også dokumentert i en TV-serie som ble vist på NRK, og ble nominert til Gullruten i 2010. Hans arbeid har blitt omtalt i en rekke medier både i Norge og internasjonalt.

## Medieomtale, ny dokumentar, og videre arbeid
Nilsen er aktiv på sosiale medier og har deltatt i intervjuer og dokumentarer. Han har også vært omtalt i magasiner som *Football Legal* og samarbeidet med norske selskaper og støttepartnere for å utvikle prosjektet videre. 

Han har i de siste årene i tillegg til å lede Karanba vært sentral i utviklingen av TV-serien «Karanba - Made in Brazil». Dokumentarserien gir et nært og gripende portrett av jentene i Karanba – deres hverdag, utfordringer, drømmen om å vinne Norway Cup og håpet om en bedre fremtid. Serien gir et unikt innblikk i livet i favelaen i Rio de Janeiro, og viser hvordan kjønn, rase og sosiale forhold former unge kvinners muligheter. Gjennom ni episoder à 25 minutter belyser serien temaet *Gender and Race Equity*, og demonstrerer hvordan fotball kan være et kraftfullt verktøy for sosial endring. Serien er klar for lansering i 2025.

Nilsen er idéhaveren bak serien, drevet av et sterkt engasjement for et mer rettferdig samfunn – hvor jenter og gutter har like muligheter til å lykkes. Serien springer ut av hans ønske om å synliggjøre utfordringer og skape endring gjennom fotballens kraft.

## Referanser


## Eksterne lenker
* 
* 
* Tommy Nilsen om Karanba – YouTube